שלמה ניניו

שלמה (מוני) ניניו (נולד ב-14 בפברואר 1951 יפו, ישראל) הוא כדורגלן עבר ישראלי. שיחק לרוב בעמדת הבלם ולעיתים הקשר, ומזוהה בעיקר עם קבוצת מכבי יפו. מוני ניניו נולד ביפו לראובן ופאולינה בני יהדות בולגריה אשר עלו מסופיה ב-1949 במהלך העלייה ההמונית. ראובן ניניו שיחק בבולגריה בקבוצת הכח סופיה ובישראל עבד כנגר. אחיו של מוני, סמי ניניו שיחק לתקופה קצרה בשורות מכבי יפו. ב-1960 הצטרף מוני ניניו לקבוצת הילדים של מכבי יפו בתפקיד קשר, ובהמשך כאשר עבר לקבוצת הנוער הציב אותו המאמן בוחוס ג'וג'וסיאן לתפקיד הבלם. ב-1968 במהלך עונת 1966/1968 בליגה הלאומית העלה אותו המאמן איינשטיין קליש לקבוצה הבוגרת לדרישתו של מאמן נבחרת הנוער בכדורגל עמנואל שפר. משחקו הראשון בליגה בשורות יפו היה ב-15 ביוני 1968, הוא שיחק 182 משחקים בשורות מכבי יפו ובהם הבקיע ארבעה שערים. בעונת 1978/1979 סיים את דרכו בקבוצה ומשחקו האחרון היה ב-26 במאי 1979. בהמשך, עבר לעונה אחת לקבוצת הפועל רמת גן ובה שיחק ב-22 משחקי ליגה. ב-1968 זומן על ידי המאמן שמואל פרלמן לנבחרת הנערים של ישראל. ב-1969 נמנה ניניו עם סגל נבחרת הנוער של ישראל אשר ניצחה 0–1 את נבחרת הנוער של ברית המועצות בטורניר קאן שבצרפת, משער של משה שלומוביץ'. היה זה הניצחון הראשון של קבוצה ישראלית על קבוצה מברית המועצות. ב-1971 זכה עם נבחרת הנוער בגביע אסיה לנוער בכדורגל לאחר שגברה בגמר על על נבחרת קוריאה הדרומית 1–0. בטורניר שנערך בטוקיו הצטיין ניניו, ובמשחק במסגרת שלב הבתים בו גברה ישראל על דרום וייטנאם 5–0, כבש שני שערים. בהמשך, הוכלל על ידי העיתונות המקומית ב-"11 של הטורניר". ב-1971 הועלה על ידי המאמן אדמונד שמילוביץ' לשורות הנבחרת הבוגרת. ניניו רשם 6 הופעות בשורות הנבחרת, משחקו הראשון היה ב-14 בנובמבר 1971 מול אוסטרליה ומשחקו האחרון היה ב-28 במרץ 1972 מול הודו. עם מינויו של דוד שווייצר למאמן הנבחרת, נופה ניניו מהסגל. לאחר שירות קצר בחטיבת גולני, הועבר ניניו על ידי מפקדו דוד כהן לפיקוד הצפון. הוא צורף לסגל נבחרת הכדורגל של הפיקוד אשר זכתה ב-1971 בגמר גביע הרמטכ"ל בכדורגל, לאחר שניצחה את נבחרת גייסות השריון 2-3 משער ניצחון של ניניו בדקה ה-89 לרשתו של בומה ויינברג. את המשחק שפט משה אשכנזי והגביע הוענק על ידי חיים בר-לב. לאחר פרישתו עבר ניניו קורס מאמנים במכון וינגייט. הוא אימן מספר שנים קבוצות ילדים ונוער: מכבי יפו, הפועל צפרירים חולון והפועל בת ים. מוני ניניו הוא אופטומטריסט, ולאחר פרישתו מאימון פתח חנות אופטיקה בבת ים. הוא נשוי לוורד, והם הורים לשתי בנות וסבים לנכדים. נכדו המתגורר בבריטניה שיחק כדורגל בקבוצת "White Star Football Academy", ונכדתו זהר הדדי הייתה אלופת ישראל בג'ודו (ילדים, 2019). נבחרת הנוער של ישראל גביע אסיה לנוער בכדורגל(אנ'): 1971 מכבי יפו סגנית אלופת ישראל: 1976/1977 ברוך פורמן, היידה בי-היידה בו - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020. מדיה וקבצים בנושא שלמה ניניו בוויקישיתוף שלמה ניניו, באתר Transfermarkt שלמה ניניו, באתר National Football Teams שלמה ניניו, באתר FootballDatabase.eu פרופיל, באתר ההתאחדות לכדורגל גמר גביע אסיה לנוער 1971, באתר כאן ארכיון א.טבק, סיכויים לניניו להשתלב בהרכב מול הולנד, מעריב, 5 בספטמבר 1971 בז'רנו, ניניו וקורט בסגל הלאומי בכדורגל, על המשמר, 15 ביוני 1971 ע.יקותיאל, בסוף העונה יהיה שלמה ניניו חופשי, מעריב, 25 באפריל 1979 אשר גולדברג‏, היו"ר אמר לי 'רק כסף בראש שלך'. המועדון זלזל בי, באתר וואלה, 4 בינואר 2024. ברוך פורמן, היידה בי-היידה בו - עלייתה, ירידתה והקמתה מחדש של מכבי יפו, הוצאת תירוש, תל אביב-יפו, 2020, עמודים 224–225. נתונים היסטוריים: ירון משעל. נבחרת הנוער של ישראל מנצחת את ברית המועצות בטורניר קאן, באתר ההתאחדות לכדורגל. הישגים מדהימים של הבנות באליפות ישראל, בדף הפייסבוק "ג'ודו קיבוץ עינת".